b'\n_START_ARTICLE_\nBundskat\n_START_PARAGRAPH_\nBundskatten har siden 1994 v\xc3\xa6ret en del af det danske indkomstskattesystem. I 2019 er det en skat p\xc3\xa5 12,16\xc2\xa0%, som betales af personlig indkomst over personfradraget p\xc3\xa5 46.200 kr. (35.300 kr. for personer under 18 \xc3\xa5r). I indkomst\xc3\xa5ret 2019 forventes ca. 4,4 mio. personer at betale bundskat. Det svarer til 89\xc2\xa0% af alle skattepligtige. De resterende 11\xc2\xa0% forventes at f\xc3\xa5 en indkomst, der er lavere end personfradraget._NEWLINE_I \xc3\xa5rene 2012-19 er bundskattesatsen steget betydeligt fra knap 4\xc2\xa0% til godt 12\xc2\xa0%, prim\xc3\xa6rt som f\xc3\xb8lge af udfasningen af sundhedsbidraget.\n_START_SECTION_\nBundskattens historie\n_START_PARAGRAPH_\nNavnet bundskat blev indf\xc3\xb8rt ved skattereformen, der blev vedtaget af Folketinget i 1993 med ikrafttr\xc3\xa6delse fra indkomst\xc3\xa5ret 1994. Skatten afl\xc3\xb8ste sammen med mellemskatten og topskatten et tilsvarende tidligere system af progressive statsskatter. Bundskatten var t\xc3\xa6nkt som den brede skat, som alle almindelige skatteydere ville komme til at betale. Det var en mods\xc3\xa6tning til mellem- og topskatten, som udgjorde den progressive del af indkomstskattesystemet, idet kun personer med en ret h\xc3\xb8j indkomst kom til at betale disse skatter.Andelen af alle skattepligtige, som betaler bundskat, har s\xc3\xa5ledes i alle \xc3\xa5r fra indf\xc3\xb8relsen i 1994 ligget p\xc3\xa5 lige omkring 90\xc2\xa0% alle skattepligtige._NEWLINE_Selve bundskattesatsen har imidlertid varieret meget i tidens l\xc3\xb8b. I 1994 udgjorde bundskatten 14,5\xc2\xa0% af den skattepligtige indkomst, men satsen blev som f\xc3\xb8lge af 1994-skattereformens indfasning gradvis s\xc3\xa6nket til 8\xc2\xa0% frem til 1999. I 1999 blev en ny skattereform, pinsepakken, vedtaget, if\xc3\xb8lge hvilken bundskatten s\xc3\xa6nkedes yderligere til 5,5\xc2\xa0% i l\xc3\xb8bet af perioden 1999-2002. Samtidig blev grundlaget for skatten - den indkomst, som skatten beregnes i forhold til - \xc3\xa6ndret, s\xc3\xa5 ligningsm\xc3\xa6ssige fradrag og rentefradrag fra 2002 ikke l\xc3\xa6ngere kunne fratr\xc3\xa6kkes i bundskatten. Det var et led i den almindelige udvikling i det danske skattesystem, hvor skattev\xc3\xa6rdien af s\xc3\xa5vel rentefradrag som andre fradrag gradvis er blevet mindre v\xc3\xa6rd, samtidig med at selve skattesatserne er blevet s\xc3\xa6nket. Form\xc3\xa5let har v\xc3\xa6ret at g\xc3\xb8re skattesystemet mere robust og mindre forvridende._NEWLINE_I 2002 blev det officielle danske skattestop indf\xc3\xb8rt, hvis hovedprincip var, at ingen skatter eller afgifter m\xc3\xa5tte h\xc3\xa6ves. Da den samlede kommuneskat alligevel steg i nogle af \xc3\xa5rene fra 2002 til 2011, blev bundskatten derfor s\xc3\xa6nket tilsvarende for at overholde en konstant beskatning samlet set. Det medf\xc3\xb8rte samtidig, at satsen for bundskatten fik nogle mere sk\xc3\xa6ve st\xc3\xb8rrelser: I 2004 og 2006-08 var satsen 5,48\xc2\xa0%, og i 2009 blev den 5,04 pct._NEWLINE_I 2009 blev en ny skattereform vedtaget (kaldet For\xc3\xa5rspakke 2.0). Den s\xc3\xa6nkede bundskattesatsen med 1\xc2\xbd pct.point i 2010, men udfasede samtidig sundhedsbidraget p\xc3\xa5 den m\xc3\xa5de, at sundhedsbidraget (der var p\xc3\xa5 8\xc2\xa0% i 2007-11) blev reduceret med 1 pct.point hvert \xc3\xa5r fra 2012 til 2018, og fra 2018 udgik sundhedsbidraget helt af det danske skattesystem. Samtidig steg bundskatten med 1 pct.point i de samme \xc3\xa5r. Form\xc3\xa5let med denne man\xc3\xb8vre var en yderligere fradragssanering, idet rente- og ligningsm\xc3\xa6ssige fradrag var fradragsberettigede i sundhedsbidraget, men ikke i bundskatten._NEWLINE_Som f\xc3\xb8lge af 2009-skattereformen, en fortsat korrektion i bundskatten som f\xc3\xb8lge af skattestoppet og kommuneskatte\xc3\xa6ndringerne  samt en aftale fra november 2016 om afskaffelse af PSO-afgiften, der bl.a. blev finansieret ved en lille stigning i bundskatten, er bundskattesatsen blevet \xc3\xa6ndret \xc3\xa5rligt siden 2010:_NEWLINE_2010: 3,67\xc2\xa0%_NEWLINE_2011: 3,64\xc2\xa0%_NEWLINE_2012: 4,64\xc2\xa0%_NEWLINE_2013: 5,83\xc2\xa0%_NEWLINE_2014: 6,83\xc2\xa0%_NEWLINE_2015: 8,08\xc2\xa0%_NEWLINE_2016: 9,08\xc2\xa0%_NEWLINE_2017: 10,08\xc2\xa0%_NEWLINE_2018: 11,13\xc2\xa0%_NEWLINE_2019: 12,13\xc2\xa0%\n_START_SECTION_\n\xc3\x86ndringer i bundskatten 2020-22\n_START_PARAGRAPH_\nAftalen om afskaffelse af PSO-afgiften og dennes finansiering via bundskatten f\xc3\xb8rer ogs\xc3\xa5 til ganske sm\xc3\xa5 forventede stigninger ibundskatten i 2020-22:_NEWLINE_2020: 12,17\xc2\xa0%_NEWLINE_2021: 12,17\xc2\xa0%_NEWLINE_2022: 12,18\xc2\xa0%'